Broj: 711-I-919-P-121/18-04-8

Zagreb, 29. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Kolinde Grabar-Kitarović, predsjednice Republike Hrvatske, dužnosnika Andreja Plenkovića, predsjednika Vlade Republike Hrvatske i dužnosnika Damira Krstičevića, potpredsjednika Vlade Republike Hrvatske i ministra obrane,** na 16. sjednici, održanoj 29. srpnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, predsjednice Republike Hrvatske, dužnosnika Andreja Plenkovića, predsjednika Vlade Republike Hrvatske i dužnosnika Damira Krstičevića, potpredsjednika Vlade Republike Hrvatske i ministra obrane,** **neće se pokrenuti, s obzirom da iz prikupljenih podataka i dokumentacije ne proizlazi da je sudjelovanjem navedenih dužnosnika u postupku nabave višenamjenskih borbenih zrakoplova od Države Izrael, došlo do moguće povrede odredbi ZSSI-a ili načela obnašanja javnih dužnosti.**

**Obrazloženje**

Povjerenstvo je na temelju saznanja stečenih iz medija, koja se odnose na mogući sukob interesa dužnosnika Damira Krstičevića u postupku nabave višenamjenskih borbenih zrakoplova od Države Izrael, dana 5. travnja 2018.g. otvorilo predmet pod brojem P-121/18. Naime, iz informacija objavljenih u medijima proizlazi da je Vlada Republike Hrvatske pregovore o kupnji višenamjenskih borbenih zrakoplova vodila s Ministarstvom obrane Države Izrael koje je u navedenom postupku surađivalo s izraelskim vojnim zrakoplovstvom te trgovačkim društvom Israel Aerospace Industries Ltd. U medijima je također objavljen podatak da je jedan od poslovnih partnera trgovačkog društva Israel Aerospace Industries Ltd. hrvatsko trgovačko društvo KING ICT d.o.o. te su navedena trgovačka društva zajedno, kao zajednica ponuditelja, sudjelovala u postupku javne nabave besposadnog zrakoplovnog sustava koji je provodilo Ministarstvo poljoprivrede. Mediji su nadalje ukazivali na povezanost dužnosnika Damira Krstičevića s trgovačkim društvom KING ICT d.o.o. budući da je prije stupanja na dužnost zastupnika u Hrvatskom saboru u navedenom trgovačkom društvu obavljao funkciju direktora, zatim prokuriste te potom člana Nadzornog odbora.

S obzirom na povezanost dužnosnika Damira Krstičevića s trgovačkim društvom KING-ICT d.o.o. te povezanost tog trgovačkog društva s izraelskom tvrtkom Israel Aerospace Industries Ltd. koja je bila uključena u proces pregovora i nabave višenamjenskih borbenih zrakoplova, mediji su ukazivali na mogući sukob interesa navedenog dužnosnika.

Povjerenstvo je potom 9. travnja 2018.g. zaprimilo anonimnu prijavu podnesenu protiv istog dužnosnika u kojoj se također ukazuje na mogući sukob interesa dužnosnika Damira Krstičevića u postupku nabave borbenih zrakoplova od Države Izrael s obzirom da je u navedeni postupak bila uključena izraelska kompanija Israel Aerospace Industries Ltd. koja je poslovno povezana s trgovačkim društvom KING ICT d.o.o. Povodom navedene prijave otvoren je predmet pod brojem: 124/18.

Dana 16. travnja 2018.g. Povjerenstvo je pod brojem predmeta P-150/18 zaprimilo još jednu anonimnu prijavu podnesenu protiv predsjednice Republike Hrvatske Kolinde Grabar-Kitarović, predsjednika Vlade Republike Hrvatske Andreja Plenkovića te potpredsjednika Vlade Republike Hrvatske i ministra obrane Damira Krstičevića. U predmetnoj prijavi u bitnome se navode iste okolnosti, vezane za postupak nabave višenamjenskih borbenih zrakoplova, koje su objavljene u medijima i povodom kojih je Povjerenstvo već otvorilo predmet. Podnositelj prijave, međutim, ukazuje na mogući sukob interesa, ne samo dužnosnika Damira Krstičevića, već i dužnosnice Kolinde Grabar-Kitarović, predsjednice Republike Hrvatske te dužnosnika Andreja Plenkovića, predsjednika Vlade Republike Hrvatske te navodi da je dužnosnik Damir Krstičević na suptilan način utjecao na sve sudionike u odlučivanju, pa tako i na predsjednicu i premijera, kako bi se kupili 30 godina stari vojni zrakoplovi po višestruko višoj cijeni od tržišne. Podnositelj prijave smatra da je dužnosnik na taj način sebi te trgovačkim društvima KING ICT d.o.o. i M SAN Grupa d.d. pribavio nepripadajuću imovinsku korist.

Nadalje, dužnosnik Damir Krstičević je i sam dana 9. travnja 2018.g podnio zahtjev kojim od Povjerenstva traži mišljenje je li njegovo postupanje prilikom nabave višenamjenskih borbenih zrakoplova od Države Izrael bilo u skladu s načelima obnašanja javnih dužnosti, a povodom kojeg je otvoren predmet pod brojem M-49/18.

U podnesenom zahtjevu za davanjem mišljenja dužnosnik navodi da je u trgovačkom društvu KING ICT d.o.o. od 27. studenoga 2001. do 14. siječnja 2004.g. obavljao funkciju direktora, od 14. siječnja 2004. do 15. lipnja 2007.g. funkciju prokuriste, a potom od 15. lipnja 2007.g. do 28. prosinca 2015.g. funkciju člana Nadzornog odbora, s koje je razriješen 28. prosinca 2015.g. na vlastiti zahtjev.

Nadalje, u trgovačkom društvu M SAN Grupa d.d., dužnosnik je od 19. veljače 2004. do 17. srpnja 2009.g. obavljao funkciju predsjednika Nadzornog odbora te od 17. srpnja 2009. do 28. prosinca 2015.g. funkciju zamjenika predsjednika Nadzornog odbora s koje je također razriješen na osobni zahtjev.

Dužnosnik nadalje navodi da je u trgovačkom društvu PP Orahovica d.o.o. od 23. srpnja 2012.g. do 11. siječnja 2016.g. obnašao funkciju predsjednika Nadzornog odbora s koje je na vlastiti zahtjev razriješen dana 28. prosinca 2015.g.

Dužnosnik ističe da u navedenim trgovačkim društvima on osobno, kao ni članovi njegove obitelji nisu, niti su bili, suvlasnici, odnosno imatelji poslovnih udjela ili dionica.

S obzirom na činjenicu da je trgovačko društvo KING ICT d.o.o. stupalo u poslovne odnose s Ministarstvom obrane te uzevši u obzir mogućnost da će navedeno trgovačko društvo i nakon dužnosnikovog stupanja na dužnost potpredsjednika Vlade Republike Hrvatske i ministra obrane nastupati kao ponuditelj u postupcima javne nabave koje provodi Ministarstvo obrane ili Vlada Republike Hrvatske, dužnosnik je 9. studenoga 2016.g. zatražio mišljenje Povjerenstva.

Povjerenstvo je na zahtjev dužnosnika 17. studenoga 2016.g. donijelo mišljenje u kojem se, između ostaloga, navodi da sukladno odredbama ZSSI-a nema zapreke da navedena trgovačka društva sudjeluju kao ponuditelji u postupcima javne nabave koje će kao naručitelj provoditi Vlada Republike Hrvatske, Ministarstvo obrane i/ili druga tijela javne vlasti. Povjerenstvo je u istom mišljenju uputilo dužnosnika, da se u s cilju zaštite vlastitog integriteta i vjerodostojnosti te povjerenja građana, izuzme od donošenja odluka, kao i od poduzimanja drugih radnji, u postupcima javne nabave koje kao naručitelji provode Vlada Republike Hrvatske ili Ministarstvo obrane, a ponuditelj je jedno od navedenih trgovačkih društava.

Dužnosnik također navodi da je Povjerenstvo 14. lipnja 2017.g., postupajući po zaprimljenoj prijavi, donijelo odluku da se postupak protiv dužnosnika Damira Krstičevića neće pokrenuti s obzirom da je utvrđeno da se dužnosnik pridržavao uputa iz danog mišljenja Povjerenstva.

U odnosu na nabavu borbenih aviona, dužnosnik pojašnjava da je temeljnim strateškim dokumentom iz područja obrane – Dugoročnim planom razvoja Oružanih snaga Republike Hrvatske od 2015. do 2024.g., koji je Hrvatski sabor usvojio u prosincu 2014.g. utvrđeno da životni vijek remontiranih aviona MiG-21 ističe do kraja 2024.g. te je prioritet pronalaženje trajnog rješenja zaštite zračnog prostora.

Vijeće za obranu je, kao tijelo ustrojeno Zakonom o obrani koje predstavlja oblik koordinacije tijela državne vlasti za usklađivanje stavova i donošenje zaključaka i preporuka iz područja obrane, 6. travnja 2017.g. donijelo zaključke i dalo preporuke Ministarstvu obrane kojima se utvrđuje potreba za donošenjem odluke o modalitetima zaštite zračnog prostora Republike Hrvatske. Vijeće za obranu čine predsjednica Republike Hrvatske, predsjednik Hrvatskoga sabora, predsjednik Vlade Republike Hrvatske, ministar nadležan za poslove obrane, ministar nadležan za vanjske poslove, ministar nadležan za financije, načelnik Glavnog stožera Oružanih snaga Republike Hrvatske, predsjednik Odbora za obranu Hrvatskoga sabora i savjetnik predsjednice Republike Hrvatske za obranu.

Također, u Strategiji nacionalne sigurnosti Republike Hrvatske, koju je Hrvatski sabor donio u srpnju 2017.g. utvrđeno je da će se nadzor i zaštita zračnog prostora provoditi nacionalnim sposobnostima, povezanim s odgovarajućim savezničkim sustavom te da će se odluka o nastavku izgradnje sposobnosti nadzora i zaštite zračnog prostora Republike Hrvatske donijeti do kraja 2017.g.

Nakon donošenja odluke da je Oružanim snagama Republike Hrvatske potrebna sposobnost nadzora zračnog prostora, ministar obrane je odlukom od 24. svibnja 2017.g. osnovao Stručni tim Ministarstva obrane za provedbu pripremnih radnji oko nabave višenamjenskog borbenog aviona. Stručni tim činilo je 14 stručnjaka, visokih časnika Hrvatske vojske, uglavnom iz grane Hrvatskog ratnog zrakoplovstva, ali i iz drugih ustrojstvenih jedinica Ministarstva obrane i Glavnog stožera Oružanih snaga Republike Hrvatske. Zadaće Stručnog tima bile su izrada taktičko-tehničke studije odnosno definiranje polaznih taktičko-tehničkih zahtjeva, priprema elemenata za izradu zahtjeva za ponudu i izrada studije izvodljivosti na temelju prikupljenih ponuda od potencijalnih ponuđača. Taktičko-tehnička studija, koju je odobrio načelnik Glavnog stožera Oružanih snaga Republike Hrvatske, definirala je potrebe, broj i sposobnosti zrakoplova na temelju analize vlastite sposobnosti i interesa zaštite zračnog prostora u okviru dodijeljene zone odgovornosti u NATO sustavu integrirane obrane.

Stručni tim Ministarstva obrane je prije slanja zahtjeva za dostavom ponude za nabavu višenamjenskog borbenog aviona posjetio nekoliko država koje su na različite načine riješile zaštitu svog zračnog prostora te je analiziran proces i tražene su naučene lekcije. Ministarstvo obrane je 20. srpnja 2017.g. uputilo zahtjev za dostavom ponude za nabavu višenamjenskog borbenog aviona u pet država, i to: Helensku Republiku, Državu Izrael, Južnu Koreju, Kraljevinu Švedsku i Sjedinjene Američke Države. Ključni parametri u zahtjevu za ponudu, osim karakteristika i sposobnosti aviona, bili su međudržavni ugovor *Government to Government* koji će jamčiti strateško partnerstvo, zatim cijena i paket poslovno-gospodarske suradnje.

Rok za odgovor na zahtjev za ponudom bio je 75 dana te su 3. listopada 2017.g. u Ministarstvu obrane pred povjerenstvom predstavljene konačne ponude pristigle od četiri ponuditelja: Helenske Republike, Države Izrael, Kraljevine Švedske i Sjedinjenih Američkih Država. Južna Koreja nije dostavila ponudu jer nije mogla ispuniti postavljene taktičko-tehničke zahtjeve višenamjenskoga borbenog aviona. Pregled i ocjena pristiglih ponuda obavljen je u roku od 45 dana od dana pristiglih ponuda, odnosno do 30. studenoga 2017.g. kada je Stručni tim Ministarstva obrane završio fazu validacije i evaluacije četiri pristigle ponude.

Na prezentaciji ponuda su, uz članove Stručnog tima, prisustvovali predstavnici Ministarstva obrane i Oružanih snaga Republike Hrvatske, Ureda predsjednice Republike Hrvatske, Ureda predsjednika Vlade Republike Hrvatske i Državnog odvjetništva Republike Hrvatske, a od samog početka su u proces bili uključeni i predstavnici drugih državnih tijela (Ministarstvo gospodarstva, poduzetništva i obrta i Ministarstvo financija). Dužnosnik navodi da on osobno nije sudjelovao na navedenoj prezentaciji ponuda, već je istoj prisustvovao državni tajnik u Ministarstvu obrane Zdravko Jakop.

S obzirom na osjetljivost problematike te radi transparentnosti postupka, kao što je navedeno, na prezentaciju ponuda bio je pozvano i Državno odvjetništvo Republike Hrvatske te je prezentaciji nazočio Željko Odorčić, zamjenik Glavnog državnog odvjetnika Republike Hrvatske. Također, informacije o procesu donošenja odluke o višenamjenskom borbenom avionu dostavljene su 7. prosinca 2017.g. Glavnom državnom odvjetniku koji je 13. prosinca iste godine dostavio mišljenje u kojem se navodi da su do tada provedene, kao i planirane aktivnosti i procedure transparentne u onoj mjeri, koliko to s obzirom na sadržaj nabave, mogu biti.

Dužnosnik ističe da su tijekom trajanja procesa, svi ponuditelji imali jednake uvjete, a Ministarstvo obrane bilo je dostupno za odgovore na sva pitanja iz zahtjeva za ponudom, kao i za sastanke s ponuditeljima te za sva potrebna pojašnjenja.

Nakon procesa validacije i evaluacije pristiglih ponuda Stručni tim Ministarstva obrane izradio je Studiju izvodljivosti koja je bila temelj za proces donošenja odluke i predstavljala je komparativnu analizu i evaluaciju svih ponuda sa završnim rangiranjem, analizom rizika i projekcijom ukupnih troškova uvođenja u operativnu uporabu odabranog višenamjenskog borbenog aviona. Navedenu Studiju izvodljivosti Stručni tim Ministarstva obrane je na sjednici održanoj 14. prosinca 2017.g. prezentirao Odboru za obranu Hrvatskoga sabora, kojem je bila dostupna i sva dokumentacija iz predmetnog postupka nabave. Iz Studije izvodljivosti proizlazilo je da je najpovoljnija ponuda za višenamjenski borbeni avion, ponuda Države Izrael. Odbor za obranu je na navedenoj sjednici dao jednoglasno pozitivno mišljenje na projekt opremanja Oružanih snaga Republike Hrvatske višenamjenskim borbenim avionom.

O nabavi višenamjenskog borbenog aviona je dana 27. ožujka 2018.g. raspravljalo i Vijeće za obranu te je, u skladu s izlaganjem Stručnog tima, jednoglasno prihvatilo mišljenje da je najpovoljnija ponuda ona Države Izrael te je dalo preporuku Vladi Republike Hrvatske za donošenje Odluke o nabavi višenamjenskog borbenog aviona.

Dužnosnik nadalje obrazlaže da je zbog složenosti opremanja, dugoročne operativne uporabe i ukupnog održavanja sposobnosti borbenog zrakoplovstva, koje osim aviona, uključuje operativnu i tehničku potporu, obuku, izgradnju infrastrukture, nužno partnerstvo s državom ponuditeljem. Takvo partnerstvo moguće je jedino realizacijom projekta na razini vlada jer je ugovor *Government to Government* strateški sporazum između vlade ponuditelja i vlade naručitelja, čime su vlade država ugovornica jamac realizacije svih segmenata ugovora.

Dužnosnik nadalje navodi da je ponuda Države Izrael bila je sveobuhvatna i kompletna u odnosu na ostale ponude te u skladu s postavljenim zahtjevom za ponudom. U ponudi Države Izrael bila je predviđena isporuka 12 aviona s NATO kompatibilnom opremom i naprednim avionskim sustavima, osobnom opremom pilota, F-16 simulator letenja, obuka pilota i tehničkog osoblja u Državi Izrael po načelu „obuka obučavatelja“, inicijalni paket pričuvnih dijelova, paket opreme za zemaljsku potporu letenju, inicijalni paket naoružanja, izgradnja i prilagodba infrastrukture te tri godine cjelokupne logističke potpore, uključujući i nazočnost instruktora ponuditelja u Republici Hrvatskoj radi pomoći u održavanju i osposobljavanju osoblja te transport dijelova i opreme.

Predloženi koncept za potporu i održivost aviona F-16 podrazumijeva, uz ugovornu logističku potporu u Republici Hrvatskoj, inženjersku potporu u Državi Izrael. Na ponuđenim avionima provedene su višestruke nadogradnje i modernizacija sustava i strukture aviona, što osigurava da su avioni na visokoj tehnološkoj razini. Ponuđeni avioni bit će isporučeni s resursom od 3000 efektivnih sati naleta, što je, prema stručnim projekcijama korištenja u Hrvatskom ratnom zrakoplovstvu, dostatno za idućih 25 godina. Predložena dinamika isporuke aviona te paketa roba i usluga zadovoljavali su zahtjeve definirane zahtjevom za dostavom ponude.

Ponuda Države Izrael za višenamjenski borbeni avion nudila je stratešku suradnju između vlada dviju država sklapanjem ugovora *Government to Government* za dugoročno strateško partnerstvo. Država Izrael je ponudom izrazila moguće oblike suradnje po pitanju kapitalnih ulaganja i industrijske suradnje na područjima nabave, mogućnostima zajedničke proizvodnje te transfera znanja i iskustva u skladu s bitnim hrvatskim sigurnosnim interesima i dugoročne održivosti sposobnosti višenamjenskoga borbenog aviona.

Ukupna vrijednost ponude s otplatnim rokom od deset godina, kroz ugovor *Government to Government* bila je najpovoljnija ponuda. Ponuda Države Izrael bila je sveobuhvatna i sadržavala je najveći broj elemenata cjelokupnog paketa roba i usluga izraženih taktičko-tehničkom studijom i zahtjevom za ponudom. Ponuda Države Izrael od oko 3 milijarde kuna bila je najpovoljnija i s financijskog gledišta, s obzirom na proračunske mogućnosti i predviđena financijska sredstva u državnom proračunu Republike Hrvatske za ovu namjenu. Švedska ponuda iznosila je primjerice oko 8 milijardi kuna.

Dužnosnik u svom zahtjevu za davanjem mišljenja nadalje ističe da je nabava višenamjenskog borbenog aviona provedena u skladu s člankom 41. stavkom 1. točkom 10. Zakona o javnoj nabavi („Narodne novine“ broj 120/16.) kojim je propisano da se navedeni Zakon ne primjenjuje na sklapanje ugovora o javnoj nabavi koji uključuje obrambene ili sigurnosne značajke, a koje sklapaju državna tijela ili jedinice lokalne i područne (regionalne) samouprave Republike Hrvatske s državnim tijelima ili tijelima regionalne ili lokalne vlasti države članice ili treće države, a odnose se na: nabavu vojne opreme ili sigurnosno osjetljive opreme, radove i usluge izravno povezane s takvom opremom ili radove i usluge za izričito vojne namjene ili sigurnosno osjetljive radove i usluge.

Vlada Republike Hrvatske je na sjednici održanoj 29. ožujka 2018.g. donijela Odluku kojom prihvaća završni prijedlog Stručnog tima Ministarstva obrane za provedbu pripremnih radnji oko nabave višenamjenskoga borbenog aviona i preporuku Vijeća za obranu te određuje da je najpovoljnija ponuda, ponuda Države Izrael. Vlada Republike Hrvatske je zadužila Ministarstvo obrane da provede sve potrebne radnje za sklapanje ugovora između Republike Hrvatske i Države Izrael o nabavi višenamjenskoga borbenog aviona. Radi pripreme prijedloga navedenog ugovora o poslovno-gospodarskoj suradnji s Državom Izrael, Vlada Republike Hrvatske osnovala je i Radnu skupinu koju čine predstavnici Ministarstva obrane, Ministarstva vanjskih i europskih poslova, Ministarstva financija, Ministarstva gospodarstva, poduzetništva i obrta i Ureda predsjednika Vlade Republike Hrvatske.

Za praćenje aktivnosti poslovno-gospodarske suradnje i njezine realizacije Vlada je osnovala Povjerenstvo u sastavu: potpredsjednica Vlade Republike Hrvatske i ministrica gospodarstva poduzetništva i obrta, potpredsjednik Vlade Republike Hrvatske i ministar obrane, potpredsjednica Vlade Republike Hrvatske i ministrica vanjskih i europskih poslova, ministar financija i predstavnik Ureda predsjednika Vlade Republike Hrvatske.

Daljnje održavanje aviona bit će u ingerenciji originalnih proizvođača aviona i opreme iz Države Izrael i Sjedinjenih Američkih Država.

Vezano uz napise u medijima kojima se problematizira zajednički nastup trgovačkog društva KING ICT d.o.o. i Israel Aeropace Industries Ltd. na javnom natječaju za nabavu besposadnog zrakoplovnog sustava (dronova) za Ministarstvo poljoprivrede, dužnosnik navodi da je prema priopćenju trgovačkog društva KING ICT d.o.o. njihova ponuda bila drugo rangirana te u navedenom postupku javne nabave nisu odabrani kao najpovoljniji ponuditelj. U priopćenju navedenog trgovačkog društva, koje je javno dostupno na njihovoj internetskoj stranici, također se navodi da M SAN Grupu d.d. i njezinu članicu KING ICT d.o.o. ne zanima vojna industrija ni borbeni zrakoplovi te da nemaju nikakav interes, znanja ni kompetencije sudjelovati u isporukama ili održavanju vojnih zrakoplova. U priopćenju se još ističe da ni na koji način nisu sudjelovali u procesu odlučivanja o nabavi borbenih zrakoplova niti je taj proces imao bilo kakvog dodira s poslovnim odlukama ili poslovno-tehnološkim partnerstvima trgovačkog društva KING ICT d.o.o. U priopćenju se zaključno navodi da potpredsjednik Vlade Republike Hrvatske i ministar obrane Damir Krstičević nema nikakvu funkciju, sponu, dodir ili utjecaj na poslovanje trgovačkih društava M SAN Grupa d.d. i KING ICT d.o.o. već nekoliko godina, odnosno od kad je počeo obnašati dužnost zastupnika u Hrvatskom saboru, a potom člana Vlade Republike Hrvatske.

Dužnosnik povodom svih navedenih okolnosti traži mišljenje Povjerenstva.

S obzirom da se svi navedeni predmeti temelje na istom činjeničnom stanju i istoj pravnoj osnovi, Povjerenstvo je iste zaključcima spojilo u jedan postupak koji se vodi pod brojem P-121/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 5. istog Zakona propisano su načela djelovanja u obnašanju javnih dužnosti. Tako je stavkom 1. navedenog članka propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisno je da dužnosnici ne smiju koristiti javnu dužnost za osobni probitak ili probitak osobe koja je s njima povezana, niti smiju biti u odnosu ovisnosti prema osobama koje bi mogle utjecati na njihovu objektivnost.

Povjerenstvo je, u svrhu utvrđivanja činjenica u predmetnom postupku, zatražilo očitovanje Ministarstva obrane je li trgovačko društvo Israel Aerospace Industries Ltd. sudjelovalo u pregovorima prije slanja zahtjeva za dostavom ponude za nabavu višenamjenskog borbenog zrakoplova te prije donošenja odluke o nabavi polovnih višenamjenskih borbenih zrakoplova F-16 od Države Izrael, kao i je li poznato koje će trgovačko društvo održavati kupljene borbene zrakoplove.

Na tako postavljeni upit, Ministarstvo obrane dostavilo je svoje očitovanje u kojem se navodi da je jedan od ključnih uvjeta iz zahtjeva za ponudom bila realizacija projekta na razini vlada, *Government to Government* te Ministarstvo obrane Republike Hrvatske nije pregovaralo niti s jednim trgovačkim društvom prije slanja zahtjeva za ponudom, odnosno prije donošenja odluke o nabavi višenamjenskog borbenog aviona F-16 od Države Izrael. U navedenom postupku nabave višenamjenskog borbenog aviona u ime Države Izrael pregovore je cijelo vrijeme vodilo Ministarstvo obrane Države Izrael (Direktorat za međunarodnu obrambenu suradnju – SIBAT).

U odnosu na održavanje kupljenih višenamjenskih borbenih zrakoplova, u očitovanju Ministarstva obrane navodi se da će isto provoditi Hrvatsko ratno zrakoplovstvo sukladno propisanoj dokumentaciji originalnih proizvođača aviona i opreme Države Izrael i Sjedinjenih Američkih Država, što će biti regulirano ugovorom između Republike Hrvatske i Države Izrael.

U preostalom dijelu očitovanja Ministarstva obrane opisuje se tijek postupka nabave višenamjenskih borbenih zrakoplova na istovjetan način kao u zahtjevu za davanjem mišljenja dužnosnika Damira Krstičevića.

Povjerenstvo je nadalje izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta: 080254759 upisano trgovačko društvo KING ICT d.o.o. sa sjedištem u Zagrebu, OIB: 67001695549. Kao jedini osnivač i član društva upisan je Stipo Matić. Iz podataka upisanih povijesni izvadak iz sudskog registra za navedeno trgovačko društvo proizlazi da je dužnosnik Damir Krstičević u istom obavljao funkciju direktora od 27. studenoga 2001.g. do 14. siječnja 2004.g., zatim funkciju prokurista od 14. siječnja 2004.g. do 15. lipnja 2007.g. te funkciju člana Nadzornog odbora od 15. lipnja 2007.g. do 28. prosinca 2015.g.

Uvidom u povijesni izvadak iz sudskog registra istog trgovačkog suda za trgovačko društvo M SAN Grupa d.d. utvrđeno je da je isto upisano pod matičnim brojem subjekta: 080157581, OIB: 34695138237 najprije kao društvo s ograničenom odgovornošću koje je kasnije promijenilo oblik u dioničko društvo. Kao jedini osnivač, kasnije dioničar društva upisan je Stipo Matić. Damir Krstičević bio je upisan kao predsjednik Nadzornog odbora te kao zamjenik predsjednika Nadzornog odbora, s koje funkcije je razriješen 28. prosinca 2015.g.

Povjerenstvo prvenstveno ističe da je iz očitovanja Ministarstva obrane utvrđeno kako su **pregovori** za nabavu višenamjenskih borbenih zrakoplova **vođeni između vlada, odnosno nadležnih ministarstava Republike Hrvatske i Države Izrael te nije bilo izravnih pregovora Ministarstva obrane niti s jednim trgovačkim društvom**, pa tako ni s trgovačkim društvima KING ICT d.o.o. i M SAN Grupa d.d. s hrvatske strane, odnosno Israel Aerospace Industries Ltd. s izraelske strane. Također, **ugovor o nabavi predmetnih borbenih zrakoplova sklopljen je između Republike Hrvatske i Države Izrael** te u sklapanju istog, kao eventualni podizvođači ili kooperanti, nisu sudjelovala navedena trgovačka društva. U očitovanju Ministarstva obrane pojašnjeno je da je „zbog složenosti opremanja, dugoročne operative uporabe i ukupnog održavanja sposobnosti borbenog zrakoplovstva“ bilo nužno partnerstvo s državom ponuditeljem te realizacija projekta na razini vlada države naručitelja i države ponuditelja, što je bio i jedan od ključnih uvjeta zahtjeva za dostavom ponuda.

Također, Ministarstvo obrane u svom očitovanju obrazlaže da će daljnje održavanje predmetnih borbenih zrakoplova provoditi Hrvatsko ratno zrakoplovstvo, sukladno propisanoj dokumentaciji originalnih proizvođača aviona i opreme iz Države Izrael i Sjedinjenih Američkih Država, a isto je regulirano ugovorom sklopljenim između Republike Hrvatske i Države Izrael. Slijedom navedenog, trgovačka društva KING ICT d.o.o. i M SAN Grupa d.d. neće sudjelovati u održavanju kupljenih borbenih zrakoplova. Navedeno proizlazi i iz očitovanja trgovačkog društva KING ICT d.o.o., objavljenog na internetskoj stranici istog, u kojem se navodi: „*M SAN Grupu i njezinu članicu tvrtku KING ICT ne zanima vojna industrija ni borbeni zrakoplovi. Nemamo nikakav interes, znanja ni kompetencije sudjelovati u isporukama ili održavanju vojnih zrakoplova. Ni na koji način nismo sudjelovali u procesu odlučivanja o nabavci borbenih zrakoplova niti je taj proces imao bilo kakvog dodira s poslovnim odlukama ili poslovno-tehnološkim partnerstvima tvrtke KING ICT.“*

Povjerenstvo napominje kako je, na zahtjev dužnosnika Damira Krstičevića, u studenom 2016.g. dalo mišljenje u kojem je navedeno da sukladno odredbama ZSSI-a ne postoji zapreka za stupanje u poslovni odnos između trgovačkih društava KING ICT d.o.o. te M SAN Grupa d.d. i Ministarstva obrane i/ili Vlade Republike Hrvatske kao tijela javne vlasti u kojima dužnosnik obnaša dužnost ministra, odnosno potpredsjednika Vlade. Međutim, uzimajući u obzir okolnost da je dužnosnik u relativno dužem vremenskom razdoblju obavljao funkcije u tijelima navedenih trgovačkih društava, Povjerenstvo je uputilo dužnosnika da se, u cilju zaštite vlastitog integriteta i vjerodostojnosti te otklanjanja svake sumnje da su na njegovo postupanje utjecali privatni interesi, izuzme iz svih postupaka odlučivanja, kao i od poduzimanja svih drugih radnji koje se odnose na poslovne odnose s navedenim trgovačkim društvima.

S obzirom da u postupku nabave višenamjenskih borbenih zrakoplova nije sudjelovalo trgovačko društvo KING ICT d.o.o., niti M SAN Grupa d.d., dužnosnik Damir Krstičević, sukladno danom mišljenju Povjerenstva, nije bio u obvezi izuzimanja iz navedenog postupka.

Povjerenstvo također pojašnjava da poslovna suradnja između trgovačkog društva KING ICT d.o.o. i izraelske kompanije Israel Aerospace Industries Ltd. te njihov zajednički nastup u postupku javne nabave besposadnog zrakoplovnog sustava koji je provodilo Ministarstvo poljoprivrede, samo po sebi, ne predstavlja okolnost povodom koje bi se dužnosnik Damir Krstičević smatrao interesno povezanim s navedenim izraelskim trgovačkim društvom. Povjerenstvo je pritom uzelo u obzir okolnost da dužnosnik Damir Krstičević već više od dvije godine ne obavlja nikakve funkcije u trgovačkom društvu KING ICT d.o.o., niti u istom ima poslovne udjele, te da do sklapanja ugovora između zajednice ponuditelja KING ICT d.o.o. i Israel Aerospace Industries Ltd. s Ministarstvom poljoprivrede nije došlo s obzirom da navedena zajednica ponuditelja nije bila izabrana kao najpovoljniji ponuditelj.

U odnosu na navode o suradnji izraelske vlade s trgovačkim društvom Israel Aerospace Industries Ltd. u postupku pregovora o nabavi višenamjenskih borbenih zrakoplova, Povjerenstvo obrazlaže kako, sukladno navodima Ministarstva obrane Republike Hrvatske, izravnih pregovora s navedenim izraelskim trgovačkim društvom nije bilo. Povjerenstvo ističe da nije nadležno preispitivati s kojim poslovnim subjektima je Vlada Države Izrael surađivala prilikom izrade ponude te tijekom pregovora o kupnji borbenih zrakoplova koje je vodila s Vladom Republike Hrvatske.

Vezano za navode iz prijave koji se odnose na dužnosnicu Kolindu Grabar-Kitarović i dužnosnika Andreja Plenkovića, Povjerenstvo ističe da su isti općenite naravi te se u prijavi ne navode nikakve konkretne okolnosti iz kojih bi proizlazio bilo kakav privatni interes predsjednice Republike Hrvatske i predsjednika Vlade Republike Hrvatske u postupku nabave borbenih zrakoplova, niti njihova interesna povezanost sa sudionicima u navedenom postupku.

Također, dokumentacija koju je prikupilo Povjerenstvo ne upućuje da su navedeni dužnosnici, u dijelu u kojem su sudjelovali u procesu nabave borbenih zrakoplova, postupali protivno načelima obnašanja javnih dužnosti niti da su povrijedili neku drugu odredbu ZSSI-a.

Povjerenstvo završno ističe da su u cijeli postupak nabave višenamjenskih borbenih zrakoplova bila uključena sva relevantna tijela javne vlasti, između ostalih i Državno odvjetništvo Republike Hrvatske koje je, u okviru svoje nadležnosti, vršilo kontrolu postupka i dalo pozitivno mišljenje na isti. Također, jednoglasno pozitivno mišljenje na projekt opremanja Oružanih snaga Republike Hrvatske višenamjenskim borbenim zrakoplovom te nabavu istog od strane Države Izrael dao je i Odbor za obranu Hrvatskoga sabora, kao i Vijeće za obranu. Odluku kojom se prihvaća završni prijedlog Stručnog tima Ministarstva obrane te preporuka Vijeća za obranu da je najpovoljnija ponuda upravo ponuda Države Izrael donijela je Vlada Republike Hrvatske. Tako provedenim postupkom nabave višenamjenskih borbenih zrakoplova, mogućnost ostvarivanja eventualnih privatnih interesa na štetu javnog svedena je na najmanju moguću mjeru.

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je u postupanju dužnosnika Kolinde Grabar-Kitarović, Andreja Plenkovića i Damira Krstičevića došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kolinda Grabar-Kitarović, elektroničkom dostavom
2. Dužnosnik Andrej Plenković, elektroničkom dostavom
3. Dužnosnik Damir Krstičević, elektroničkom dostavom
4. Objava na internetskoj stranici Povjerenstva
5. Pismohrana